
Rūpnieciskā īpašuma apelācijas padomes 2018. gada pārskats


Rūpnieciskā īpašuma apelācijas padome (turpmāk arī – Apelācijas padome) ir Ministru kabineta iecelta koleģiāla lēmējinstitūcija, kas izskata izgudrojumu patentu (ieskaitot papildu aizsardzības sertifikātus zālēm un augu aizsardzības līdzekļiem), preču zīmju, dizainparaugu un pusvadītāju izstrādājumu topogrāfiju (turpmāk – rūpnieciskā īpašuma objekti) ārpustiesas strīdus, kuri izriet no rūpnieciskā īpašuma objektu reģistrācijas un pēcreģistrācijas procedūrām.

Apelācijas padome izskata šādus rūpnieciskā īpašuma normatīvajos aktos paredzētos strīdus:
1) par Patentu valdes lēmumu, kurš pieņemts reģistrācijas vai pēcreģistrācijas procedūrā un par kuru iesniegts apelācijas iesniegums (apelāciju lietas);
2) par rūpnieciskā īpašuma objekta reģistrāciju, pret kuru iesniegts trešās personas iebilduma iesniegums (iebildumu lietas).

Patentu valde nodrošina Apelācijas padomes organizatorisko un administratīvo darbību. Apelācijas padomes locekļi, pieņemot lēmumus, ir neatkarīgi un nav pakļauti citu personu rīkojumiem vai citādai tiešai vai netiešai ietekmei.

Darbības rezultāti

Līdz 2018. gada martam Rūpnieciskā īpašuma apelācijas padomē strādāja četri locekļi, pēc tam – trīs, no kuriem viens pildīja arī tās priekšsēdētāja pienākumus. Apelācijas padomes lietvedību nodrošināja Patentu valdes darbinieks - Apelācijas padomes sekretārs, kurš strādāja nepilnu darba laiku.

2018. gada janvārī trīs Apelācijas padomes locekļi nokārtoja eksāmenus papildu specializācijās, proti, Ilze Bukina un Ieva Plūme-Popova - dizainparaugu aizsardzības jomā, bet Dace Liberte – patentu aizsardzības jomā.

Apelācijas padome 2018. gadā saņēma 1 apelācijas iesniegumu un 147 iebilduma iesniegumus. Apelācija iesniegta par Patentu valdes lēmumu atteikt preču zīmes reģistrāciju, taču tā tika atsaukta, jo Patentu valde pēc apelācijā izklāstīto argumentu izvērtēšanas grozīja savu lēmumu. 146 iebildumi iesniegti pret preču zīmju reģistrāciju, bet 1 iebildums - pret dizainparauga reģistrāciju. 2018. gadā iebildumu procedūrā tika apstrīdēti apmēram 5% preču zīmju reģistrāciju.

2018. gadā pēc būtības izskatīti 62 iebildumi, no kuriem 32 apmierināti pilnībā, 20 – apmierināti daļēji, bet 10 – noraidīti. Iebildumu lietvedība ir izbeigta 32 gadījumos, bet apturēta - 6. Izskatītas 7 apelācijas – 5 par Patentu valdes lēmumiem atteikt preču zīmju reģistrāciju un 2 par Patentu valdes lēmumiem patentu lietās. 1 apelācija apmierināta (atcelts lēmums atteikt preču zīmes reģistrāciju), pārējās – noraidītas. Apmēram puse no visām lietām izskatītas rakstveida procesā, bet otra puse – mutvārdu procesā, lielākoties apmierinot iebildumu iesniedzēju lūgumus. Apelācijas padome pēc savas iniciatīvas izskatīšanu mutvārdu procesā noteikusi 8 lietās. Apelācijas padomes 2018. gadā sagatavotie rakstveida lēmumi lietās, kur strīds izšķirts pēc būtības, kopumā aizņem 598 lappuses.

Lietas dalībnieks, kas nepiekrīt Rūpnieciskā īpašuma apelācijas padomes lēmumam, ar kuru izšķirts strīds apelācijas vai iebilduma lietā, var triju mēnešu laikā no rakstveida lēmuma paziņošanas dienas vērsties Rīgas pilsētas Vidzemes priekšpilsētas tiesā ar prasības pieteikumu atkarībā no lietas un lēmuma rakstura. 2018. gadā personas ir vērsušās tiesā saistībā ar 12 Apelācijas padomes lēmumiem preču zīmju iebildumu lietās un 1 lēmumu preču zīmes apelācijas lietā. Rīgas pilsētas Vidzemes priekšpilsētas tiesa 2018. gadā pēc būtības izskatīja 7 šādas lietas, no kurām divās spriedums bija pretējs tam, kā izlēma Apelācijas padome, bet piecās rezultāts sakrita ar Apelācijas padomē nolemto. Trīs lietās tiesā strīds beidzās ar pušu izlīgumu. Otrajā tiesu instancē 2018. gadā netika izskatīta neviena lieta. Administratīvajā tiesā, kur personas līdz 2015. gada beigām varēja apstrīdēt Patentu valdes Apelācijas padomes lēmumus, 2018. gada beigās joprojām izskatīšanā atradās 6 lietas.

Komunikācija ar sabiedrību

Informācija par visiem Rūpnieciskā īpašuma apelācijas padomes lēmumiem tūlīt pēc to paziņošanas lietas pusēm tiek publicēta Patentu valdes mājaslapā.

Rūpnieciskā īpašuma apelācijas padomes priekšsēdētāja D. Liberte 2018. gadā uzstājās vairākos publiskos semināros:

- 2018. gada februārī seminārā Rīgā, kurā piedalījās Latvijas patentpilnvarnieki, kā arī Eiropas Savienības Intelektuālā īpašuma biroja pārstāvji, tika prezentētas atziņas, kas Rūpnieciskā īpašuma apelācijas padomē gūtas pusotra gada laikā kopš izveidošanas;
- 2018. gada septembrī Latvijas tiesnešiem organizētā seminārā Jūrmalā tika analizēta Apelācijas padomes prakse dizainparaugu lietās;
[bookmark: _GoBack]- 2018. gada decembrī AIPPI Latvia un Latvijas Profesionālo patentpilnvarnieku asociācijas organizētā seminārā tika runāts par problēmjautājumiem lietu izskatīšanā Apelācijas padomē, kā arī par tās lēmumu pārskatīšanas problēmjautājumiem tiesā.

Nākamajā gadā plānotie pasākumi

2019. gadā Rūpnieciskā īpašuma apelācijas padome aktīvi piedalīsies Tieslietu ministrijas izveidotajā darba grupā Preču zīmju direktīvas ieviešanai, analizējot un modelējot nepieciešamās darbības preču zīmju atzīšanas par spēkā neesošu un atcelšanas procedūru ieviešanai Rūpnieciskā īpašuma apelācijas padomē.



